**10 АПРИЛ 2025 г.**

**Наказателно дело от общ характер №11/2025 година – 10:00 часа**

На 10.04.2025 година, състав на Плевенски окръжен съд разгледа наказателно дело №11/2025 година, образувано срещу П.Ц.Т., роден 1971 година от град Плевен, обвинен в това, че

На 11.05.2023 година на пътя Бяла-Ботевград, в близост до разклона за с.Телиш, при управление на лек автомобил, нарушил правилата за движение по пътищата. След като подминал разклона за село Телиш, на прав участък, обвиняемият насочил автомобила към насрещната лента за движение. По това време, по тази лента, в срещуположната посока се движел друг лек автомобил, превозващ четири лица. Последвал челен кос удар между двата автомобила, в следствие на който водачът на другия автомобил и един от пътниците в него, получили механични травми и починали няколко дни след произшествието. Обвиняемият се е движел със скорост от 111 км/ч, при разрешена 90 км/час.

Обвиняемото лице е с чисто съдебно минало.

В днешното съдебно заседание е разпитан един свидетел, както и вещото лице изготвило заключение по назначената съдебно-медицинска експертиза. Поради служебна ангажираност не се е явил експертът изготвил заключението по авто-техническата експертиза. За да може същият да бъде изслушан, се е наложило отлагане на делото. Следващото заседание е насрочено за 11.06.2025 година.

**Наказателно дело от общ характер №580/2024 година – 10:00 часа**

На 10.04.2025 година, е проведено съдебно заседание по наказателно дело №580/2024 година, образувано срещу **Ц.М.Т.** от град Плевен, инспектор към Районна служба „Пожарна безопасност и защита на населението“ град Плевен, обвинен в това, че

През ноември 2020 година поискал дар в качеството си на длъжностно лице, за да не извърши действие по служба. Задълженията му са били свързани с контрол на спазване правилата и нормите за пожарна безопасност при строителство на жилищна сграда в град Плевен.

Днес е разпитан един свидетел и делото е отложено за изслушване на вещото лице изготвило заключение по назначената съдебно-техническа експертиза. Следващото заседание е насрочено за 09.05.2025 година от 10:00 часа.

**Връзки с обществеността 10 април 2025 г.**

**e-mail:** **os\_press@abv.bg**